

Võrumaa Jahimeeste Selts

Jahipiirkonnad 06.02.2025 nr 3-1.1 /2025/868

**Riigimaa jahinduslikust kasutamisest 2024.aastal /**

**RMK Võrumaa**

Lugupeetud jahiühenduste juhid

Saadan teile ülevaate riigimaa jahinduslikust kasutamisest 2024.aastal. Objektiivne ulukite arvukuse hindamine-küttimismahu ettepanekute tegemine jahimeeste poolt ja jahindusnõukogu arutelul-kahjustuste olemil põhinevad konsensuslikud otsused sõraliste küttimismahu määramisel, on andnud tulemuse, kus ulukikahjustuste tase on jätkuvalt madal. 2024.aastal ei esitatud jahimeestele korvamiseks ühtegi ulukikahju hindamise akti. Jätkuvalt aktuaalne on kobraste ohjamine-küttimine, et leevendada üleujutusi uuendusaladel, noorendikes ja latimetsades ning hoida metsakuivendussüsteemid toimivana. Möödunud aastal said kobraste ohjamise-küttimise ülesande Vastseliina, Ruusmäe, Koemetsa ja Mõniste jahipiirkonnad (JP). Kõik need jahipiirkonnad tegid üleujutusaladel tulemuslikku tõrjetööd ja küttimist, mille eest tunnustus ja tänu!

Lähtudes riigimaa jahindusliku kasutamise lepingu punktist *5.3.1. „RMK… esitab 1.märtsiks noorte metsade (kvartal, eraldis, arenguklass) nimekirja, kus on tekkinud või võivad tekkida olulised ulukikahjustused…“.* Sellel aastal saadan teadmiseks teie jahipiirkonna riigimetsa arenguklasside **A** (uuenevad lagedad alad), **S** (istutatud-uuenevad raiesmikud), **N** (noorendikud), **L** (latimetsad) nimekirjad **01.01.2025** seisuga. Konkreetse kvartali-eraldise asukoha ja takseerkirjelduse leiate vajadusel avalikust metsaregistrist: <https://register.metsad.ee/#/>

Varasematel aastatel uuendasime-allkirjastasime iga-aastaselt riigimaa jahindusliku kasutamise Lepingu LISA 1, milles JP maaüksuste loetelu ja jahinduslike rajatiste (söödaplatsid, soolakud, jahikantslid) asukohad. Ettepanek kõigile jahipiirkondadele: vaadata 2025.aasta jooksul üle soolakute olem ja asukoht. Peamine kriteerium soolaku likvideerimiseks või uude koha leidmiseks, on soolaku tänane paiknemine männi uuendusalade ja noorendike lähedal.

Juhul, kui on muudatusi, siis teile sobival ajaperioodil palun saata e-posti aadressile tiit.timberg@rmk.ee :

Jahipiirkond:

Likvideeritavad soolakud *kvartal-eraldis ja /või XY koordinaadid*

Olemasolevad soolakud *kvartal-eraldis ja /või XY koordinaadid*

Uued-rajatavad soolakud *kvartal-eraldis ja /või XY koordinaadid*

Vajadusel-küsimisel saan teile saata ülevaatamiseks hetkeseisuga LISA 1, mille põhjal teha terviklik rajatiste olemi ülevaatus ja ettepanekud muudatuste sisseviimiseks (likvideeritud, likvideerime, juurde tehtud, kavatseme juurde teha). Soolakute lisamisel eeldan, et saan uue asukoha eelnevalt üle vaadata ja kooskõlastada.

Tänan kõiki jahimehi hea koostöö eest ja soovin selle jätkumist ka uuel-alanud jahihooajal!

Lugupidamisega

(allkirjastatud digitaalselt)

Tiit Timberg

Kagu regiooni metsaülem